Помнік драўлянага дойлідства. Пабудаваная ў XVIII ст. ў в. Даўбучкі (Смаргонскі р-н). Асноўны прастакутны ў плане зруб падзелены на дзве часткі з асобнымі ўваходамі і накрыты дванаццацігранным гонтавым купалам. Уваходы злучаныя арачнай галерэяй на так званых кручаных слупах. З паўночна-заходняга боку двух’ярусны чацверыковы мінарэт, завершаны шатровым дахам. Сцены гарызантальна ашаляваныя дошкамі. Вокны прстакутныя. Інтэр’ер зальны, з плоскай столлю. Амаль квадратная ў плане зала ва ўсходняй частцы мае пяцігранную нішу — міхраб, насупраць якой размешчаны балкон, упрыгожаны точанымі балясінамі. У мячэці спалучаецца дойлідства, уласцівае культавым збудаванням Усходу (цэнтрычнасць асноўнага аб’ёму і сіметрычная кампазіцыя пабудовы), з традыцыямі драўлянага дойлідства.